Delitzsch is die klein stad in die Duitse deelstaat van Sakse aan die Loberrivier, 125 kilometer suidwes van Berlyn en 25 kilometer noord van Leipzig, met sowat 26 300 inwoners. Die stad is geleë in die metropolitaanse gebied (Leipzig-Halle) en maak ook deel uit van die sogenaamde Sachsendreieck (Driehoek van Sakse) met drie groot stede. Die naam van die stad is afgelei van die Slawiese term Delc of Delcz ("heuwel"). Delc is ook die Sorbiese naam van Delitzsch. Delitzsch lê in die oorgangsgebied tussen die vogtige Atlantiese en die droë kontinentale klimaat. Die winters duur van Desember tot Maart en is relatief koud met 'n gemiddelde temperatuur van 0,5 °C in Januarie. Die somers in Delitzsch duur van Mei tot September en is gewoonlik warm met 'n gemiddelde temperatuur van 18 °C in Julie, die warmste maand van die jaar. Die hoogste temperatuur wat in die Duitse Weerdiens DWD se amptelike weerstasie in Delitzsch ooit aangeteken is, was 38,2 °C. Die laagste temperatuur´wat in die Duitse Weerdiens DWD se amptelike weerstasie in Delitzsch ooit aangeteken is, was -26,3 °C.